ערכתי לאחרונה בתאריך 15.10.18 בשעה 19:19 בברכה, gold1980

לחץ כאן לצפיה דרך טוויטר

שוטרת מג"ב חשודה שירתה כדור ספוג בפלסטיני לשם שעשוע

מח"ש מחזיקה בתכתובות בין שוטרים בהן הם מתרברבים במעשה והשוטרת מודה שהיא זו שביצעה את הירי. התקרית התגלתה בעקבות חקירה אחרת נגד שוטרים בחשד שהכו פלסטיני ללא סיבה



יהושע (ג'וש) בריינר

18:50| עודכן ב: 17:33



המחלקה לחקירות שוטרים עצרה היום (שני) שוטרת מג"ב בחשד שירתה כדור ספוג בפלסטיני במהלך פעילות מבצעית לשם שעשוע. על פי החשד, במאי האחרון סמוך למחסום א-זעיים באזור ירושלים, ירתה השוטרת בפלסטיני ללא כל סיבה מבצעית וגרמה לו לחבלה חמורה. היא נעצרה לצד ארבעה שוטרי מג"ב נוספים שלכאורה היו לצדה בזמן הירי.

התקרית תועדה בטלפון של אחד משוטרי היחידה. בתיעוד נשמעים השוטרים צועקים לפלסטיני בערבית ללכת, וכעבור כמה שניות יורים בגבו כדור ספוג. על פי החשד, הירי התרחש בדרך חזרה מפעילות בה עוכב הפלסטיני, כשהוא היה באחריות לוחמי היחידה. לפי שעה למח"ש אין פרטים מזהים לגבי הפלסטיני והם ככל הנראה מנסים לאתרו.

במח"ש בודקים בין היתר תכתובות של שוטרי מג"ב, בהן הם דנים בתקרית הירי ומתרברבים בה. על פי חומרי החקירה, שוטרי מג"ב הם שדיווחו על השוטרת כמי שביצעה את הירי, כשבידם תכתובות בהן היא מודה שביצעה אותו. במח"ש חושדים כי היא ביקשה מחבריה לא לדבר על התקרית, והיא חשודה גם בשיבוש החקירה

התקרית התגלתה למח"ש בעקבות חקירת תיק אחר, בו על פי החשד שוטרי מג"ב הכו פלסטיני ללא סיבה במהלך פעילות אחרת. בחקירת אחד השוטרים המעורבים נאמר לו שהפלסטיני איבד את אחד מאשכיו בגלל האלימות שהופעלה נגדו. השוטרים נעצרו בשבוע שעבר ובתום החקירה נשלחו למעצר בית.

בדיון בתקרית הירי שנערך היום בבית משפט השלום בירושלים, אמר השופט אלעד פרסקי כי החשד הוא שהשוטרת, כבת 20, ירתה בגבו של הפלסטיני, תושב הגדה, "ככל הנראה כסוג של שעשוע מפוקפק". מעצרה הוארך בשלושה ימים ושאר החשודים שוחררו בתנאים מגבילים.

השוטרת מכחישה את הטענות נגדה. סנגורה, עו"ד איציק כהן, אמר היום כי "השוטרת מכחישה כי היא השוטרת אשר ביצעה את ירי הספוג, היא אינה מופיעה בסרטון שנמצא בידי המחלקה ועומדת על כך שגירסתה אמת".

ממג"ב נמסר בתגובה כי "מדובר בחשדות כנגד לוחמים בשירות חובה. ככל שיתבררו החשדות החמורים, שאינם עולים בקנה אחד עם ערכי החיל, יינקטו נגדם הליכים לסיום שירותם הצבאי במג"ב".



https://www.haaretz.co.il/amp/news/law/.premium-1.6566204?utm_source=dlvr.it&utm_medium=twitter&utm_campaign=haaretz&__twitter_impression=true



